L’Ajuntament de Carcaixent repeteix la neteja intensiva del casc urbà de la ciutat
04 de Mayo de 2018

Carcaixent

L’Àrea de Serveis Municipals de l’Ajuntament de Carcaixent, en col·laboració amb diversos departaments municipals i l’empresa responsable del servei de neteja viària, PROCARSA, estan duent a terme un pla especial de neteja intensiva de tot el casc urbà. L’objectiu principal és desenvolupar una neteja a fons de la via pública que permeta millorar la higiene i la imatge de tota la ciutat.

La neteja que s’està realitzant per part d’operaris i màquines, amb un producte higienitzant, és molt més profunda que les tasques que es desenvolupen habitualment i està efectuant-se de manera coordinada i complementària amb el dispositiu d’agranada manual que està en marxa durant tot l’any. Dins del pla també, s’està aplicant en la xarxa de clavegueram del municipi el tractament contra la proliferació del mosquit tigre inclòs en el pla de prevenció de vectors municipal.

El regidor responsable de la neteja viària, Carles Albert, ha remarcat que enguany s’ha repetit este pla intensiu de neteja perquè l’aparença dels carrers és fonamental per a una millor qualitat de vida. Segons Carles Albert, «a banda de ser una qüestió d’higiene, l’estat dels carrers de la localitat és la imatge que d’ella tenen tant visitants com els veïns i veïnes, per la qual cosa és una prioritat per a l’Administració mantenir-los en un estat òptim».

Està previst que el pla finalitze a finals del mes de juny, per la qual cosa Carles Albert demanava la col·laboració ciutadana ja que, per tal de realitzar algunes actuacions, és necessari retirar els vehicles dels carrers durant unes hores. El regidor ha explicat que, per provocar les menors molèsties possibles a la circulació vial i peatonal, estan realitzant-se les actuacions a primera hora del matí. Així mateix, agraïa «la comprensió i la paciència amb una actuació que és necessària» i ha recomanat al veïnat estar atent de la senyalització de la Policia Municipal en els carrers on van a realitzar-se les intervencions que es faran els dilluns, dimecres i dijous.

Carles Albert ha volgut aprofitar l’ocasió per a fer una crida al civisme de la ciutadania, en el sentit que «ha de ser una responsabilitat de totes i tots mantenir una actitud respectuosa amb el nostre entorn, evitant tornar a embrutar nosaltres mateixos o els nostres animals de companyia els carrers de la ciutat ja que són l’espai que compartim».